সারদা-কাণ্ডে সোমবারই চিত্রশিল্পী শুভাপ্রসন্ন ভট্টাচার্য এবং তাঁর স্ত্রীয়ের সম্পত্তি বাজেয়াপ্ত করার অনুমতি পেয়েছে এনফোর্সমেন্ট ডিরেক্টরেট (ইডি)। আর বুধবারই শহরে একই অনুষ্ঠানে দেখা গেল মুখ্যমন্ত্রী মমতা বন্দ্যোপাধ্যায় এবং শুভাপ্রসন্নকে। অনুষ্ঠানে বক্তৃতা করার সময় শুভার নাম ধরে সম্বোধনও করেন মুখ্যমন্ত্রী। তবে তাঁদের একান্তে কথা বলতে দেখা যায়নি।
সেন্ট জেভিয়ার্স কলেজে এদিন এক অনুষ্ঠানে মমতার সঙ্গে উপস্থিত ছিলেন শুভাও। বক্তৃতার শেষে মুখ্যমন্ত্রী চলে যাওয়ার পরেই তিনি অনুষ্ঠানস্থল ছাড়েন। অনুষ্ঠানে একবার শুভারও নাম নেন মমতা। বলেন, ‘‘শুভাদা এখানে আছেন।’’
মমতার সঙ্গে এদিন তৃণমূলের প্রথমসারির নেতা ও রাজ্য মন্ত্রিসভার কয়েকজন সদস্য গিয়েছিলেন ওই অনুষ্ঠানে। উপস্থিত ছিলেন মন্ত্রী ফিরহাদ হাকিম, মণীশ গুপ্ত, শশী পাঁজা, সাংসদ ডেরেক ও’ব্রায়েন, কলকাতা পুরসভার মেয়র শোভন চট্টোপাধ্যায়, বিধাননগর পুরসভার মেয়র সব্যসাচী দত্ত, বিধায়ক সুজিত বসু। তবে মমতা ছাড়া বাকিরা বসেন মঞ্চের নীচে। সেখানে দর্শকাসনের প্রথম সারিতে শুভা বসেছিলেন। তাঁর বাঁপাশে ছিলেন সুজিত এবং ডান পাশে মণীশ। তবে দু’জনের কাউকেই অনুষ্ঠানপর্বে শুভার সঙ্গে কথা বলতে দেখা যায়নি।
শুভাপ্রসন্নকে কি কলেজই আমন্ত্রণ জানিয়েছিল? অধ্যক্ষ ফাদার ফেলিক্স রাজ বলেন, ‘‘হ্যাঁ, আমরাই শুভাপ্রসন্নকে আমন্ত্রণ জানিয়েছিলাম।’’ তিনি বলেন, ‘‘উনি এর আগেও আমাদের অনেক অনুষ্ঠানে এসেছেন। আজও এসেছেন।’’
প্রসঙ্গত, সারদা-কাণ্ডে শুভাপ্রসন্নের দক্ষিণ ২৪ পরগনার রায়দিঘির একটি বাংলো এবং মুম্বইয়ের একটি ফ্ল্যাট বাজেয়াপ্ত করার অনুমতি পেয়েছে ইডি। এর আগে সারদা-কাণ্ডে শুভাপ্রসন্নকে ইডি এবং সিবিআই জেরা করেছে। ভুয়ো অর্থলগ্নি সংস্থার কেলেঙ্কারিতে নাম জড়ানোর পরে মুখ্যমন্ত্রী এবং তৃণমূলের সঙ্গে ‘দূরত্ব’ বেড়েছিল শুভার। শুভার দু’টি ব্যাঙ্ক অ্যাকাউন্ট ইডি ‘সিজ’ করার পর নভেম্বরের প্রথম সপ্তাহে একটি সভায় মমতা বলেছিলেন, ‘‘শুভাপ্রসন্ন একটি চ্যানেল বিক্রি করেছেন। তার তদন্ত চলছে। আমি ওঁকে সমর্থন করছি না।’’ যদিও এর পরেই একটি সরকারি অনুষ্ঠানে মমতার সঙ্গে দেখা হয় শুভাপ্রসন্নের। সেখানে মমতা শুভার নাম নিয়েছিলেন।